Balti apell

**Balti apell** oli 45 Eesti, Läti ja Leedu kodaniku märgukiri ÜRO peasekretärile ning NSV Liidu, Saksamaa LV, Saksa DV ja Atlandi hartale alla kirjutanud riikide valitsustele nõudega avalikustada Molotovi-Ribbentropi pakt koos selle salaprotokollidega, kuulutada need allakirjutamise hetkest alates õigustühisteks ning taastada Balti riikide iseseisvus. Märgukiri oli ajastatud Molotovi-Ribbentropi pakti 40. aastapäevale ja see avalikustati 23. augustil 1979.

Eesti poolt kirjutasid märgukirjale alla Mart Niklus, Endel Ratas, Enn Tarto ja Erik Udam. Moskvas ühines sellega veel viis vene vabadusvõitlejat, sealhulgas Nobeli rahuauhinna laureaat akadeemik Andrei Sahharov. Märgukiri avaldati välisajakirjanduses ja levis NSV Liidus laialt omakirjastuse kaudu.

See oli okupeeritud Eestis esimene juhtum, kus inimesed olid poliitilisele nõudmisele oma isikut varjamata alla kirjutanud. Varem olid kõik taolised tekstid olnud anonüümsed ja täielikult konspireeritud. Balti apellile alla kirjutanud Eesti kodanikest algas ka Eestis avalike dissidentide ajajärk. 

Balti apell ning sellele järgnenud Hirvepargi miiting ja Balti kett andsid olulise tõuke Eesti Vabariigi taastamise õigusliku järjepidevuse alusel 20. augustil 1991. 

## Ajalugu
Märgukirja koostasid 1979. aasta augustis Leedu ja Eesti vabadusvõitlejad Antanas Terleckas, Julius Sausnauskas, Enn Tarto ja Mart Niklus viimase kodus Tartus Vikerkaare tänav 25. Teksti vene keelde tõlkimisel ja keelelisel toimetamisel oli abiks akadeemik Juri Lotmani õpilane professor Ljubov Kisseljova. 

Märgukirja koopiad jõudsid adressaatideni Moskva ja Helsingi kaudu. Antanas Terleckas viis ühe kirja Moskvasse, kust see jõudis akadeemik Andrei Sahharovi kaudu lääne ajakirjanikeni. Teine kiri läks 22. augustil laevaga Georg Ots Soome ja jõudis kohale Stockholmis elava Ants Kippari vahendusel. 23. augusti õhtul räägiti Balti apellist juba Ameerika Hääles ja Vaba Euroopas, New York Times avaldas selle 25. augustil.

Balti apell oli esimene ühisavaldus, mis tuli otse kohapealt. Kui apell läände jõudis, edastas Baltimaade noorte pagulaste organisatsioon BATUN selle ÜRO täiskogu liikmetele New Yorgis ja ÜRO Inimõiguste Komisjoni liikmetele Genfis. Balti apellile reageeris Euroopa Parlament. Otto von Habsburgi algatatud Euroopa Parlamendi "Resolutsioon olukorra kohta Eestis, Lätis ja Leedus" 13. jaanuarist 1983 toetas märgukirjas esitatud nõudmisi. 1987. aastal kinnitas seda Euroopa Nõukogu. Mõlemad otsused soodustasid Balti riikide vastuvõttu ÜRO liikmeteks 1991. aastal.

## Balti apelli tähtsus
Balti apell andis ränga hoobi Nõukogude propagandamasinale. NSV Liit oli eitanud aastakümneid pakti salaprotokollide olemasolu, kuigi need olid Nürnbergi kohtuprotsessidel avalikuks tulnud. Nõukogude propaganda väitis ka, et Eesti, Läti ja Leedu läksid 1940. aastal vabatahtlikult Nõukogude Liidu koosseisu. Nüüd teadvustati uuesti, et Baltimaade riikliku iseseisvuse kaotamises oli süüdi NSV Liidu ja Saksamaa salasobing. 

Kuigi enamikku allakirjutanuist tabasid hiljem okupatsioonivõimude repressioonid: ülekuulamised, läbiotsimised, arreteerimised ja vangistus, saavutas Balti apell taotletud eesmärgi, äratades välismaal tähelepanu Baltimaade jätkuvale ebaseaduslikule okupatsioonile ja anneksioonile ning andes kogu maailmale ja Moskvale teada, et Balti rahvad ei ole neile osaks saanud ülekohtuse olukorraga leppinud.

Balti apell innustas Baltimaade pagulasi korraldama oma asukohamaades okupeeritud Eesti, Läti ja Leedu olukorda selgitavaid poliitilisi aktsioone ning tõmbama avalikkuse tähelepanu vabaduspüüetele kodumaal. 

## Tsitaat

## Mälestuse jäädvustamine
*Balti apelli koostamise kohta Tartus tähistab Mart Nikluse elumaja seinale Vikerkaare tänav 25 paigutatud mälestustahvel.
*23. augustil 2004 tähistati Balti Apelli 25. aastapäeva ajalookonverentsiga Tartu Linnamuuseumis.
*2004. aastal valmis dokumentaalfilm "Balti Apell 25" (produtsent Agu-Üllar Kull, operaator-režissöör Mati Hint, tootja Hint AC; ingliskeelsete subtiitritega).
*23. augustil 2009 toimus Okupatsioonide muuseumis Tallinnas Balti apelli 30. aastapäeva tähistamiseks konverents "Samm vabadusse – 30 aastat Balti apellist".
*23. augustil 2014 toimus fondi Domus Dorpatensise saalis Tartus Balti apelli 35. aastapäevale pühendatud seminar.
*20. augustil 2019 andis Eesti president Kersti Kaljulaid koos Leedu presidendi Gitanas Nausedaga Balti apelli allkirjastajatele iseseisvuse taastamise tänukivi. Kadriorus võttis kivi vastu ja pidas tänukõne Enn Tarto.

## Mitmesugust
2009. aastal kuulutas Euroopa Parlament 23. augusti – Molotovi-Ribbentropi pakti allkirjastamise kuupäeva – stalinismi ja natsismi ohvrite mälestuspäevaks. 

## Vaata ka
*MRP-AEG
*Hirvepargi miiting
*Balti kett
* Euroopa Julgeoleku- ja Koostööorganisatsioon

## Viited

## Kirjandus
*Balti apelli tekst on avaldatud veebisaidil nommevalitsus.org http://www.nommevalitsus.org/index.php?option=com_content&view=article&id=6570:balti-apell-23-08-1979&catid=97:dok_1979&Itemid=56&lang=et ja Kaitseliidu Lõuna-Eesti malevate häälekandjas Oma Maa nr 117, september 2009, lk 3.
*Pearu Kuusk. Ajalookonverents "Balti Apelliga Europarlamenti" Tartu Linnamuuseumis. Tuna 4/2004, lk 169–170.http://rahvusarhiiv.ra.ee/public/TUNA/Artiklid_Biblio/KuuskPearu_Ajalookonverents_TUNA2004_4.pdf
*Enn Tarto. "Balti Apelli olulisus ja mõju" (konverentsi ettekanne). Konverents "Samm vabadusse – 30 aastat Balti Apellist" – Oma Maa nr 117, september 2009.

## Välislingid
*Peeter Ernits. 15 aastat vangilaagrit saladuse avalikustamise eest Maaleht, 20. august 2009
*REIN TAAGEPERA: Balti apellist Balti ketini EPL, 21. august 2009
*Balti Apelli 25. aastapäeva tähistati ajalookonverentsiga LounaLeht.ee
*Priit Silla. MRP, Balti apell, Balti kett. Oma Maa nr 117, september 2009